Poznámky si odpíšte do zošita zo slovenského jazyka a naučte sa to!

**Rozširovanie slovnej zásoby – prirovnania, príslovia, porekadlá, pranostiky**

Príslovia, porekadlá, pranostiky patria ku **krátkym** útvarom ľudovej slovesnosti.

***Prirovnanie***

- vzniká prirovnávaním jedného predmetu k inému, presnejšie spoločných vlastností osôb, vecí, javov na základe podobnosti: *mocný ako medveď, tma ako v rohu.* Prirovnaním môžeme niečo **názornejšie pomenovať** alebo ním môžeme **zveličiť** nejakú vlastnosť. V básni má prirovnanie **umelecký účinok**.

***Príslovie***

- ustálené slovné spojenie, krátky ľudový výrok, ktorý obrazne pomenúva nejaký jav a prináša isté **poučenie**. Zmyslom príslovia je teda **morálne ponaučenie, výstraha** či **pokarhanie**. Vyjadruje ľudskú skúsenosť a múdrosť, napr. *Lepší rozum ako zlato. Priateľa poznáš v núdzi. Každá ruža má aj tŕne. Bez práce nie sú koláče. Každý je kováčom svojho šťastia.*

Výroky tvoria ucelené vety, ktoré nemožno rozdeliť, preformulovať, skloňovať či časovať. Zachovávajú si rytmickú usporiadanosť ľudovej slovesnosti. Často sa objavujú v tvare rýmu alebo dvojveršia.

***Porekadlo***

- ustálené slovné spojenie, krátky ľudový výrok, ktorý obrazne pomenúva nejaký jav, napr. *Vzal nohy na plecia* (utiekol). *S múdrou materou sa poradil* (bol múdry). *Popálil si prsty. Má ho v zuboch. Len oči by mu jedli*. Porekadlo nemá ponaučenie, ale výstižne vyjadruje životnú skúsenosť. Svojím obsahom sa viaže ku konkrétnemu prípadu, situácii, ktorú konštatuje a väčšinou vtipne hodnotí. Zmyslom porekadla je teda **pobavenie, oživenie jazykového prejavu**. Má charakter uzatvorenej vety. Stávajú sa časťami viet, možno ich časovať.

***Pranostika***

- ľudová múdrosť **s predpoveďou počasia** alebo životnou skúsenosťou. Vyjadruje dlhoročné skúsenosti ľudí z pozorovania prírody, prírodných javov, počasia, napr. *Martin chodí na bielom koni.* Zovšeobecňuje dlhodobé pozorovania prírodných javov. V jednotlivých častiach je dodržaný prirodzený rytmus reči a často sa dve časti jednej vety rýmujú.